ჰაბრი

ჰაბრი () — ქალაქი ჩეხეთის რესპუბლიკის ვისოჩინის მხარეში,  ჰავლიჩკუვ-ბროდის რაიონში მდებარეობს. ქალაქი ოთხი მუნიციპალური ერთეულისგან შედგება, ჰაბრის გარდა მასში გაერთიანებული არიან: ზბოჟი, ლუბნო და ფრიდნავა. 

ქალაქის სახელწოდება ქართულად „რცხილებს“ ნიშნავს. ნიშნავს.

გეოგრაფია
ჰაბრი ქალაქ ჰავლიჩკუვ-ბროდიდან ჩრდილოეთით დაახლოებით 18 კილომეტრში მდებარეობს, ის ზემო საზავას ბორცვებზეა გაშენებული. მუნიციპალიტეტის ტეიტორიაზე ყველაზე მაღლა მდებარე წერტილის სიმაღლე 547 მეტრია ზღვის დონიდან. ქალაქში მიედინება საზავკას ღელე. ჰაბრი ჰაბერსკის ტბორის ნაპირზე მდებარეობს.

ისტორია
ჰაბრი პირველად ისტორიულ წყაროებში ჩეხურ ქრონიკებშია მოხსენიებული, რომელიც 1119–1125 წლებში დაიწერა. ამ წყაროს მიხედვით ქალაქი უკვე არსებობდა 1101 წელს და აქ ჰერცოგმა ულრიხ I-მა გაიარა. ჰარბი ამ პერიოდში სავაჭრო გზაჯვარედინზე მდებარე დასახლება იყო. 1351 წელს მას სავაჭრო ქალაქის სტატუსი მიენიჭა და მიიღო საკუთარი გერბის ტარების უფლება, ეს გერბი დღესაც ქალაქის გერბია.

1422 წელს მეფე სიზიგმუნდ I-ის არმიამ კუტნა-ჰორადან ჰაბრიმდე სდია ჰუსიტთა ჯარს იან ჟიჟკას ხელმძღვანელობით, თუმცა 8 იანვარს ჰაბრისთან გამართულ ბრძოლაში ჰუსიტებმა მეფის ჯარი დაამარცეს და ჰავლიჩკუვ-ბროდი ალყაში მოაქციეს. 

1909 წელს ჰაბრიმ ქალაქის სტატუსი მიიღო, თუმცა პირველი მსოფლიო ომის დროს კვლავ დაკარგა. საბოლოოდ მისი ქალაქის სტატუსი 1992 წელს აღადგინეს. 

ღირსშესანიშნაობები
ჰაბრის ღვთისმშობლის მიძინების ეკლესია თავდაპირველად გოტიკურ სტილში აშენდა. მისი ამჟამინდელი იერსახე 1678 წლით თარიღდება და მანიერისტულ სტილშია აგებული. ეკლესიას სამრეკლო XVIII საუკუნეში დაამატეს. ეკლესიის გვერდით ნეოკლასიკური სტილის სასაფლაოს სამლოცველოა.

ქალაქის ცენტრში პატარა ბაროკოს სტილის ციხესიმაგრეა. ის 1718 წელს აშენდა. დღეს მასში სოციალური კეთილდღეობის ინსტიტუტი ფუნქციონირებს.

ქალაქის ღირსშესანიშნაობებს შორისაა მერია. ეს არის ადრეული ნეოკლასიკური სტილის დიდი შენობა, რომელიც 1770 წლით თარიღდება.

ებრაული სასაფლაო სავარაუდოდ XIV საუკუნეში დაარსდა, თუმცა დოკუმენტურად აღწერილია მხოლოდ XVII საუკუნის პირველ ნახევარში. სასაფლაოზე შემორჩენილი უძველესი საფლავის ქვა 1740 წლით თარიღდება.

ცნობილი ადამიანები
ფრანტიშეკ ლადისლავ ხლებორადი (1839–1911) — ეკონომისტი
ადოლფ სტრანსკი (1855–1931) —  ჟურნალისტი და პოლიტიკოსი 
რუდოლფ მატესი (1881–1966 ჰაბრი) – მხატვარი და ზღაპრების ილუსტრატორი

რესურსები ინტერნეტში

სქოლიო

კატეგორია:ვისოჩინის მხარის ქალაქები